CELEX: 32013R0710
Language: ro
Date: 2013-07-24 00:00:00
Title: Regulamentul de punere în aplicare (UE) nr. 710/2013 al Comisiei din 24 iulie 2013 privind clasificarea anumitor mărfuri în Nomenclatura combinată

25.7.2013   
            
            
               RO
            
            
               Jurnalul Oficial al Uniunii Europene
            
            
               L 200/14
            
         REGULAMENTUL DE PUNERE ÎN APLICARE (UE) NR. 710/2013 AL COMISIEI
   din 24 iulie 2013
   privind clasificarea anumitor mărfuri în Nomenclatura combinată
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (1), în special articolul 9 alineatul (1) litera (a),
   întrucât:
   
               (1)
            
            
               Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87, este necesar să se adopte măsuri privind clasificarea mărfurilor menționate în anexa la prezentul regulament.
            
         
               (2)
            
            
               Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții UE specifice, în vederea aplicării de măsuri tarifare sau de altă natură privind comerțul cu mărfuri.
            
         
               (3)
            
            
               În temeiul acestor reguli generale, mărfurile descrise în coloana 1 a tabelului din anexă ar trebui clasificate la codurile NC indicate în coloana 2, pe baza motivelor care figurează în coloana 3 a tabelului menționat anterior.
            
         
               (4)
            
            
               Este necesar să se prevadă posibilitatea invocării în continuare de către titular, în temeiul articolului 12 alineatul (6) din Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar (2), pentru o perioadă de trei luni, a informațiilor tarifare obligatorii care au fost furnizate de autoritățile vamale ale statelor membre în ceea ce privește clasificarea mărfurilor în Nomenclatura combinată, dar care nu sunt conforme cu dispozițiile prezentului regulament.
            
         
               (5)
            
            
               Măsurile prevăzute în prezentul regulament sunt conforme cu avizul Comitetului Codului Vamal.
            
         ADOPTĂ PREZENTUL REGULAMENT:
   Articolul 1
   Mărfurile descrise în coloana 1 a tabelului din anexă se clasifică în Nomenclatura combinată la codurile NC indicate în coloana 2 a tabelului menționat anterior.
   Articolul 2
   Informațiile tarifare obligatorii furnizate de autoritățile vamale ale statelor membre care nu sunt conforme cu dispozițiile prezentului regulament pot fi invocate în continuare pentru o perioadă de trei luni, în temeiul articolului 12 alineatul (6) din Regulamentul (CEE) nr. 2913/92.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 24 iulie 2013.
      
         
            Pentru Comisie, pentru președinte
         
         Algirdas ŠEMETA
         
            Membru al Comisiei
         
      
   
   
      (1)  JO L 256, 7.9.1987, p. 1.
   
      (2)  JO L 302, 19.10.1992, p. 1.
   
      ANEXĂ
      
                  Descrierea mărfurilor
               
               
                  Clasificare
                  (Cod NC)
               
               
                  Motive
               
            
                  (1)
               
               
                  (2)
               
               
                  (3)
               
            
                  Un dispozitiv [așa-numit receptor pentru canalul de mesaje de trafic - „Traffic Message Channel (TMC) receiver”] care cuprinde un receptor FM, un cablu de antenă și o sursă de alimentare cu energie. Acesta este echipat cu un conector USB.
                  Dispozitivul primește semnale telemetrice care conțin informații referitoare la trafic de la un canal de mesaje de trafic prin intermediul benzii de radiodifuziune FM. Dispozitivul trebuie conectat cu un conector USB la un receptor al sistemului de poziționare globală (Global Positioning System – GPS), care procesează semnalele telemetrice primite și afișează informațiile referitoare la trafic pe ecran.
                  Dispozitivul nu primește semnale sonore de radiodifuziune.
               
               
                  8517 69 39
               
               
                  Clasificarea se stabilește pe baza regulilor generale 1 și 6 de interpretare a Nomenclaturii combinate, precum și pe baza textului codurilor NC 8517, 8517 69 și 8517 69 39.
                  Deoarece dispozitivul funcționează doar în cazul în care este conectat la un GPS, sporind funcționalitatea GPS-ului, acesta este considerat un accesoriu al unui GPS și, prin urmare, trebuie clasificat pe baza caracteristicilor proprii.
                  Dispozitivul nu primește niciun fel de semnale sonore. În consecință, clasificarea la poziția 8527, ca aparat de recepție pentru radiodifuziune, este exclusă.
                  Dispozitivul nu este portabil, deoarece funcționează doar dacă este conectat la un GPS. În plus, dispozitivul nu poate îndeplini singur funcția de apelare, alertare sau căutare a persoanelor, deoarece nu face decât să primească semnale telemetrice. Prin urmare, clasificarea la supoziția 8517 69 31 ca receptoare portabile pentru apelare, alertare sau căutare a persoanelor este exclusă.
                  Prin urmare, aparatul trebuie clasificat la codul NC 8517 69 39 ca alte aparate pentru transmisia sau recepția vocii, a imaginii sau a altor date, inclusiv aparatele pentru comunicație în rețele cu sau fără fir (a se vedea, de asemenea, notele explicative ale NC de la supoziția 8517 69 39, punctul 6).